Dua maut rentung
TATAU: Perjalanan dari
Pekan Tatau menuju ke Rumah Danggat Sungai Kana menjadi tragedi apabila dua
mangsa rentung dalam sebuah kereta yang terbabas lantas melanggar tembok di
tepi jalan dalam kemalangan lalu terbakar di kilometer 30, Jalan Sangan-Merit pada
petang Jumaat lalu. Ketua Polis Daerah Tatau
DSP Dennis Bunyam berkata, dua mangsa terbabit dikenali sebagai Nelson Kana
Meliu, 32 (pemandu) dan Ginol Sanyu, 47 (penumpang). “Hasil siasatan
awal yang dijalankan mendapati kedua-dua mangsa terperangkap dalam kenderaan
yang digunakan sehingga menyebabkan mangsa mati rentung di dalamnya,”
katanya ketika dihubungi oleh pihak media, semalam. Menurutnya, turut berada
di lokasi kejadian bagi operasi menyelamat itu adalah anggota bomba dari Balai
Bomba dan Penyelamat (BBP) Tatau. “Kejadian berlaku
sekitar 6.00 petang yang mana kedua-dua mangsa dikatakan dalam perjalanan dari
arah Pekan Tatau menuju ke Rumah Danggat Sungai Kana sebelum kenderaan terbabit
hilang kawalan lalu terbabas serta terlanggar tembok batu pada bahagian kanan
jalan dan seterusnya terbakar,” katanya. Tambahnya, kedua-dua
mayat mangsa kemudiannya dihantar ke Rumah Mayat Hospital Bintulu untuk bedah
siasat.  “Pasukan polis akan
menjalankan siasatan terperinci bagi mengetahui punca sebenar membawa kepada
berlakunya kemalangan yang meragut nyawa mangsa,” katanya. Jelasnya, kes ini akan
disiasat di bawah Seksyen 41(1) Akta Pengangkutan Jalan 1987. 
See author's posts
